Aage Frandsen (SF), 2002-03-12:
Jeg synes også, indenrigsministerens andet indlæg her var positivt i forhold til en erkendelse af, at der er en række ting, der skal gøres, og at det ikke er enkelt at løse de problemer, som situationen i Farum har vist kan opstå.
Vi er helt enige i, at der er en balance mellem på den ene side det kommunale selvstyre, hvor de har ansvaret helt og holdent, og på den anden side hensynet til generelle samfundsinteresser og også hensynet til mindretal osv.
Det er en balance, som det kan være svært at finde, men som selvfølgelig skal findes. I forhold til de problemstillinger, der har været rejst, mener jeg, at noget helt centralt - og det synes jeg måske ikke helt ministeren gik så meget ind i, ikke fordi jeg tror, ministeren vil afvise det, det tror jeg ikke, han gør, men det sorterer i virkeligheden under justitsministeren - er spørgsmålet om åbenhed.
Det drejer sig om forvaltningslovens manglende åbenhed på en række punkter, og jeg tror, at hvis man havde haft langt større åbenhed i forvaltningen, havde man også tidligere kunnet finde frem til, at det var galt.
Så det er en kombination af en række af de værktøjer, som ministeren taler om, men altså også åbenhed i forvaltningen.
Jeg er ikke i tvivl om, at man er nødt til at finde nogle foranstaltninger, som man kan gribe til, hvis man tilhører et mindretal.
De er nødvendige.
Med mit kendskab til det mindretal, der har været i Farum Kommune gennem årene, og som specielt i de senere år har følt sig fuldstændig magtesløst, vil jeg sige, at de har brugt ganske mange af de muligheder, de havde.
De har rejst sager, anmodet om at få oplysninger og også klaget til Tilsynsrådet, men de måtte hele tiden finde sig i, at der var en mur, og at der var en modvilje imod det.
Det er i den forbindelse også et spørgsmål om embedsværkets rolle.
Der er jo ikke tvivl om, at der takket være tamilsagen er udviklet den kultur - den har selvfølgelig altid været der i det statslige embedsapparat, men den er understreget yderligere - i ministerierne, hos embedsmændene, at man selvfølgelig er loyal over for arbejdsgiveren, men man er også loyal over for sandheden for at sige det meget enkelt.
Denne kultur tror jeg ikke, man helt har udviklet alle steder i kommunerne.
Man har fundet sig i nogle ting i kommunerne fra nogle embedsmænds side.
Det vil vise sig, hvor galt det har stået til, men det er i hvert fald svært at forstå, at embedsmænd ikke i rimelig grad har advaret.
Der er en række problemer, som vi kan se ministeren lægger op til skal klares.
Vi skal også tage os tid.
Når vi fremsætter vores beslutningsforslag under alle omstændigheder, hænger det sammen med, at vi på indeværende tidspunkt ikke er sikre på, at alt bliver belyst.
Så er der én ting, som givetvis nu er slut, og det er, at nogen fremhæver Farum som en kommune, man skal tage som model.
Det har været noget, vi altid har hørt om: Farummodellen var den rette, og man skulle bare gøre som i Farum.
Hos os har vi også en borgmester, der har absolut flertal.
Med mit kendskab til denne borgmester kunne han ikke drømme om at misbruge dette flertal på den måde, det er sket i Farum, og derfor er jeg ikke bange for at sige, at hvis der er en kommune, der har økonomiske vanskeligheder, kan de kigge på, hvad man gør i Nakskov.
Efter vores opfattelse er det i virkeligheden en Nakskovmodel, man kunne tale om for en række kommuners vedkommende, som er i økonomisk klemme, og som går i gang med en genrejsning.
Man kan også finde andre kommuner, der gør det tilsvarende - uanset politisk farve.
Lige til allersidst med hensyn til forslaget til vedtagelse: Jeg ville ikke have formuleret et forslag til vedtagelse på denne her måde.
For det første står der, at udviklingen i Farum tydeligt demonstrerer den liberalistiske samfundsmodels fallit.
Det er jeg ikke sikker på er tilfældet.
Det er Farums måde at gribe det an på, det er Farums måde at foretage udliciteringer på, det er Farums måde at lave tvangsaktivering på, som vi forholder os til.
Vi forholder os ikke negativt til, at man også kan anvende udlicitering, vi forholder os ikke til, at man også kan anvende aktivering.
Jeg tror ikke, at Farummodellen har vist, at den samfundsmodel, som vi kalder den liberalistiske samfundsmodel, har spillet fallit, men vi kan ud fra en tilkendegivelse i forhold til Farum godt stemme for forslaget, hvor man jo stemmer om selve huset og hverken om værktøjerne eller om håndværkerne.